**Rufat Asadovitš Riskijev** (ven. Руфат Асадович Рискиев, uzb. *Rufat Asadovich Risqiyev*; 2. lokakuuta 1949 Akkurgan, Neuvosto-Uzbekistan) oli uzbekistanilainen Neuvostoliittoa 1970-luvun loppupuoliskolla edustanut nyrkkeilijä, olympiahopeamitalisti, maailmanmestari vuoden 1974 MM-kisoissa ja kuusinkertainen Neuvostoliiton keskisarjan mestari vuosina 1971–1976.

Riskijev aloitti aktiivin nyrkkeilyuransa Taškentissa paikallisen Dynamo Taškentin riveissä. Vuonna 1968 Riskijev nousi kansalliselle tasolla voittamalla yleisliittolaisen nuorisoturnauksen Leningradissa. Vuonna 1971 hän osallistui ensimmäisen kerran Neuvostoliiton mestaruuskilpailuihin sijoittuen sarjassaan kolmanneksi. Vuonna 1972 hänellä tuli useampia onnistumisia kansainvälisissä turnauksissa Puolassa, Jugoslaviassa ja Kuubassa. Lisäksi hän saavutti ensimmäisen kerran Neuvostoliiton mestaruuden voittaessaan Vladimir Tarasenkovin. Silloinen Neuvostoliiton nyrkkeilymaajoukkueen päävalmentaja Vladimir Stepanov päätti lähettää kokeneen Vjatšeslav Lemeševin Münchenin 1972 kesäolympialaisiin. Lemešev ottikin kultaa keskisarjassa (alle 75 kg). Vaikka Riskijev voitti vuonna 1973 maansa mestaruuden toistamiseen tyrmäämällä Anatoli Klimanovin 3. erässä, Euroopan mestaruuskisojen edustuspaikka meni jälleen Lemeševille, joka ottikin Euroopan mestaruuden. Vuonna 1974 Riskijev otti kolmannen maansa mestaruuden, ja tällä kertaa hänet valittiinkin edustamaan maataan MM-kisoihin Havannaan. Siellä hän eteni voitoilla Kanadan Stan Williamsonista, Bulgarian Alexander Janakievistä, Argentiinan Ricardo Rochasta ja Itä-Saksan Bernd Wittenburgista loppuotteluun, jossa hän voitti Romanian Alec Nastacin tuomariäänin 3–2. 1975 Rufat Riskiev voitti jälleen Neuvostoliiton keskisarjan mestaruuden. Vaikka hän voitti loppuottelussa Lemeševin, häntä ei valittu vuoden 1975 Katowicen EM-kisoihin. Lemešev edusti jälleen Neuvostoliittoa ottaen toisen Euroopan mestaruutensa. Tammikuussa 1976 Neuvostoliitto ja Yhdysvallat kohtasivat nyrkkeilymaaottelussa Taškentissa. Siellä Rufat Riskijev edusti Neuvostoliittoa keskisarjassa saaden vastustajakseen Michael Spinksin. Riskijev voitti ottelussa yhdysvaltalaisen. Saman vuoden mestaruuskisoissa Riskijev otti jälleen maansa mestaruuden voittamalla loppuottelussa Gennadi Tolmaševin, joka oli pudottanut Lemeševin välierässä loppuottelusta. Näin Riskijevistä tuli Neuvostoliiton edustaja Montrealin vuoden 1976 olympialaisiin. Ensimmäisellä kierroksella hän tyrmäsi Suomen Jorma Taipaleen 1. erässä. Sen jälkeen tuli voitot Bulgarian Ilja Dimitrovista, Pakistanin Siraj Dinistä ja välierässä Kuuban Luis Felipe Martinezistä. Loppuottelussa tuli vastaan jälleen Yhdysvaltain Michael Spinks, joka voitti Riskijevin kehätuomarin keskeytyksellä kolmannessa erässä.

Vuoden 1976 olympianyrkkeilyturnauksen jälkeen Rufat Riskijev lopetti uransa. Hän nyrkkeili urallaan 189 ottelua, joista hän voitti 174.

Neuvostoliiton hajottua ja Uzbekistanin itsenäistyttyä maan edustajat osallistuivat ammattinyrkkeilytoimintaan. WBA (World Boxing Association) otti Uzbekistanin toimintaansa, ja tässä yhteydessä Rufat Riskijevistä tuli ensimmäinen Keski-Aasian maan ammattilaisotteluiden tuomari.

Riskijev näytteli pääroolia nyrkkeilijän elämälle ja työlle omistetussa elokuvassa "Called to the Ring" (1979). Hän näytteli sen jälkeen useissa muissa elokuvissa, mutta jätti sitten elokuvamaailman. Vuodesta 1999 lähtien Taškentissa on järjestetty nuorten nyrkkeilykilpailuja Risqiyev-palkinnosta. Vuonna 1999 Uzbekistanin presidentti myönsi hänelle "Maan kunnia" -ritarikunnan kunniamerkin.

Lähteet
-------

1. 1 2 3  Rufat Ryskiev: biography and photos ellas cookies. Viitattu 8.11.2022. (englanniksi)
2. ↑  37.Soviet Union National Championships - Kazan - March 17-27 1971 *amateur-boxing.strefa.pl*. Viitattu 8.11.2022 (englanniksi).
3. ↑  38.Soviet Union National Championships - Moscow - June 13-19 1972 *amateur-boxing.strefa.pl*. Viitattu 8.11.2022 (englanniksi).
4. ↑  39.Soviet Union National Championships - Vilnius - November 18-25 1973 *amateur-boxing.strefa.pl*. Viitattu 8.11.2022 (englanniksi).
5. ↑  40.Soviet Union National Championships - Izhevsk - March 23-31 1974 *amateur-boxing.strefa.pl*. Viitattu 8.11.2022 (englanniksi).
6. ↑  1.World Championships - Havana, Cuba - August 17-30 1974 *web.archive.org*. Viitattu 8.11.2022 (englanniksi).
7. ↑  41.Soviet Union National Championships (6th Spartakyad) - Tashkent - March 19-30 1975 *amateur-boxing.strefa.pl*. Viitattu 8.11.2022 (englanniksi).
8. ↑  Duals Soviet Union - USA 18:4 Moscow, Soviet Union January 24, 1976 *amateur-boxing.strefa.pl*. Viitattu 8.11.2022 (englanniksi).
9. ↑  42.Soviet Union National Championships - Sverdlovsk - March 21-28 1976 *amateur-boxing.strefa.pl*. Viitattu 8.11.2022 (englanniksi).
10. ↑  Rufat Riskiyev sports-reference.com. Viitattu 8.11.2022 (englanniksi).
11. ↑  ташкентский тигр engl. Tashkent Tiger  7.10.2009. mytashkent.uz. Viitattu 8.11.2022 (venäjäksi).
12. ↑  НА РИНГ ВЫЗЫВАЕТСЯ... engl. Called to the Ring  1979. kino-teatr.ru. Viitattu 8.11.2022 (venäjäksi).